**Центар за Србе у расејању ”Свети Сава” из Београда,**

 **наставља своју традицију и расписује за децу из расејања:**

**К о н к у р с**

**Писмо -** **Ћирилица - писана слова**

**Литерарни састав**

**Тема**

“ **Порани Јело, окасни Јело, порашће ти клубе бело!”**

**Поштована децо, уважени родитељи,**

Изабрала сам једну народну изреку, једну реченицу која дуго траје у нашем народу, некада се преносила усмено, с колена на колено а данас интернетом. Обраћам вам се у првом лицу као што је и само писање литерарног састава лични одраз свакога од вас, тако је и предлог теме лични одабир. Прошле године, некако у ово време, почеше пред мене да “искачу” разни текстови на интернету о вештачкој интелигенцији, емисије на ТВ, трибине, разговори, па чак и приватни.

У једној посети саговорник ме засу темама да ће наука да мења свет итд… тако ми наведе пример да ће значајне књиге о разним научним темама, компјутер моћи да напише за 2 (два) минута, пишем словима и бројкама. Јесте, кажем ја у себи, али ту нису убројане 22 године, или ко зна колико, на сакупљању грађе за књигу, али и даље ћутим.

Не прође ни који дан, ја одох на славу код пријатеља, ту ме тек обасуше информацијама о апликацији која ти сама пише, песму, причу… до романа не стигосмо.

* Хајде, Ви само кажите неке речи о којима бисте желели да пишете причу, па да се уверите.

Како је била тада зима, ја волим снег а помало и ветар и рекох: снег, ветар… хтедох и трећу реч, а они ми већ с компјутера читају “моју” причу.

Тога дана одлучих да ћу да задржим ову народну изреку за тему Конкурса: “Порани Јело, окасни Јело, порашће ти клубе бело!” Не хватам се ја “у коштац” са постављеном апликацијом која сама пише приче, не борим се ја “с ветрењачама”, интернет је велики наум овог времена, али некако, крајичком оног детињег у себи, верујем да ће, док буде света и века, креативност сваког од нас бити оно што ће, макар и за длаку, да буде испред вештачке интелигенције. Ето, на пример, само стављање речи под знаке навода и, са те четири квачице, даваће им се посебна значења, ту језичку нијансу, моћи ће само човек да разуме; у будућности - редак човек.

Драга децо,

У овогодишњем Конкурсу желимо да се играмо речима, речима којима се гради најтрајнија играчка, она која се не хаба, не ломи, ни зуб јој времена не може ништа, само се дуне у прах земни, а оне, речи, обасјане новим сјајем свевремена заблистају пред нама.

Поштована децо, нека вам ови лепи пролећни дани, донесу радост стварања, радост игре, латите се пера и пишите нам на ћирилици, писаним словима, а ми се унапред радујемо читању ваших текстова.

Писање руком је писање директно из срца, а писање ћирилицом је писање - нама, најлепшим могућим писмом које ћете препознати у кодовима својих предака.

**Основни критеријуми писања:**

* лепота писаних ћириличних слова, рукописом
* јасне и добронамерне исказане мисли

На Конкурсу могу учествовати деца из дијаспоре и региона од 8 до 15 година. Конкурише се с једним радом. Дозвољена дужина рада је једна А4 страница. Скениран рад потписан пуним именом и презименом, датумом рођења, називом државе живљења и уз Сагласност родитеља (преузети је са сајта Центра “Свети Сава”) и све послати на е-адресу: kuncerradmila@centarsvetisava.org.rs **до 20. маја 2024. године.**

Стручни жири ће изабрати **три** најбоља рада. Награде су у књигама.

Одлука стручног жирија биће објављена на **Дан Св. Кирила и Методија, 24. маја 2024. године,** на интернет страници Центра “Свети Сава” [www.centarsvetisava.org.rs](http://www.centarsvetisava.org.rs) .

Телефони за додатне информације: +381 11 344 21 69 и +381 64 126 28 91

С радошћу очекујемо ваше радове.

Са срећом до награда!

**Искрено,**

 **ваша Радмила Кунчер**

 **Београд, 4.4. 2024.**